Eksamenseisoen – Penna se Praatjies
Gepubliseer op Mei 23, 2016 April 24, 2017 deur Peter Pentz
Die winter is vinnig besig om in te sluimer. Soos die jaar van seisoene verander, is daar ook 'n ander seisoen wat nader sluip. Die wintereksamenseisoen. Dit roep die komberse, verwarmers, koppie koffie(s) en natuurlik ook laatnag-swotsessies nader.
Ek noem dit 'n seisoen want, tydens eksamen verander als. Almal gaan in 'n eksamen "zone" in. Dit is net notas, opsommings, penne en papiere wat die tafels vol lê. Handboeke wat opmekaar gestapel is. Georganiseerde chaos. Terwyl daar 'n leë koppie koffie staan en hunker na nog 'n House of Coffee 's Special Blend. In sommige kamers is die asblikke vol Monster en Red Bull-energiedrankies. "Brandstof vir die brein."
Ek swot makliker in die winter as in die somer. Seker maar omdat dit te koud is om buite te wees en iets te doen. Dis gemakliker om met 'n fleece kombers en 'n verwarmer by die voete te sit en leer, as wat jy jouself doodsweet van die hitte. Dis snaaks hoe tydens 'n eksamen jy altyd sóveel meer interessante goed kry om te doen as om te swot. Die hele jaar lyk jou kas of 'n warrelwind dit getref het, maar tydens die eksamen is daar áltyd tyd om kaste reg te pak. As jy wel voor die boeke kom en begin, besef jy, vanaand gaan jy nié 'n vroeë aandjie kan hê nie en wens jy, jy het die dag die klas bygewoon waar die dosent, dié spesifieke teorie verduidelik het.
Op die dag wat daar eksamen geskryf word, kry jy verskillende karakters by die eksamenlokaal. Daardie persoon wat daar aankom reeds met die mentaliteit dat hy gaan dop. "Ouens ek is in my tjops, ek gaan dop, ek weet soos niks wat in die vak aan gaan nie." Dan die een wat altyd by die ander iets wil weet oor die werk, "Verduidelik asb. net gou weer vir my daardie vyf stappe om konflik op te los." Sommiges kies om hulself af te sonder en alleen in 'n hoekie te gaan sit met hulle pak highlighted notas. Repeteer hulle die werk op soos 'n gedig vir die Eisteddfod.
In die eksamenlokaal is almal gespanne, met die uitsondering van dié wat reeds weet hulle gaan druip. 'n Halfuur in die drieuurvraestel staan daar iemand op. Hulle is klaar. Kort nadat hierdie gewillige opgestaan het, is daar gewoonlik 'n groepie wat volg. So asof die eerste persoon hulle vrymoedigheid gegee het om ook op te staan en te loop.
Gelukkig, wanneer die eksamen verby is, lê daar 'n vakansie voor. Tyd om te rus, af te skakel en te vergeet van akademie, behalwe as jy natuurlik moet gaan her, dan is jou vakansie korter en nie so lekker nie.
Wag, ek moet seker ook nou aan die leer kom, voor my vakansie korter is weens 'n onverwagse her.
Sterkte met die eksamen, lekker leer!
Ns.: Wanneer leer jy op jou beste? Is jy ook 'n wintermens soos ek?
Laat weet my in die comment-boksie hier onder.
As jy van die post gehou het en op hoogte wil bly van my posts, kan jy subscribe.
Indien jy die post met iemand wil deel, druk net die share knoppie.
Tagged eksamen,eskamen skryf,leer,studeer
One thought on "Eksamenseisoen"
Mei 23, 2016 om 1:43 nm
Ek dink ek een van elk van daardie mense. Soms weet ek alles, ander kere vra ek iemand om my te herinner en soms wil ek net alleen gelaat word. Ek leer definitief die beste onder druk, as die dringendheid nie daar is nie gaan dit maar swaar en alles anders is aantrekliker. Die winter is ook een van die lekkerste tye van die jaar vir my. Dis dalk koed maar mens gaan ook nie dood van die hitte nie. Mens kan altyd nog aantrek maar jy kan nie nog uitrek nie, haha! Lekker gelees dankie, Peter en dis 'n cool foto! 😉